《伯言先生决意南归有感赋呈》
清代·冯志沂

昔岁辛丑时初秋，朱君介我从翁游。余二三子亦同志，微言奥翁穷探搜。

五年颇极文字乐，志欲据此轻王侯。浮云变灭那可道，酒人一散如轻沤。

朱云慨慷幸不死，王郎抑塞谁相收。江南劳客鱼赪尾，塞北逐臣乌白头。

如数子者岂得已，当时颇惜余雅州。轻将麾盖易觞咏，一官万里天西陬。

年来自视颇失笑，簿书堆案如山丘。得间对酒不敢醉，始知人事难自由。

先生曹署甚清暇，乃亦不乐思归休。小园花木手自葺，扶疏红蓼文窗幽。

前年种竹为久计，作记曾笑黄冈楼。敬亭山水自可念，胡不暂为学子留。

翁言我往计已决，子方少壮宜远谋。贱子闻言窃愧汗，引镜自照白发稠。

读律何关致君事，无田不退坡公羞。耦耕亦要有沮溺，政使去住无良筹。

文酒流连乐已细，是不余畀余何求。他年傥访通德里，愿执吟鞭随杖鸠。

作者简介：（?—1867）清山西代州人，字鲁川。道光十六年进士，官终安徽徽宁池太道。以清静治民，不阿上司。卒时行箧仅书千卷。有《微尚斋诗文集》。